
Rusted Evidence
Σπίτι και Ταυτότητα
Δ ε λ τ ί ο   Τ ύ π ο υ

Την Τετάρτη 15 Μαρτίου 2017 πραγματοποιήθηκε στο Σπίτι της Κύπρου η παρουσίαση του βιβλίου ΣΠΙΤΙ ΚΑΙ ΤΑΥΤΟΤΗΤΑ-Καλλιτεχνική εκπαίδευση στην Κύπρο και άλλες περιοχές συγκρούσεων, της εικαστικού Τούλας Λιασή.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και έκανε σύντομη αναφορά στην πορεία και το έργο της δημιουργού.

Το θέμα «σπίτι» καταγράφεται σε πολλούς τομείς της τέχνης και πρωτίστως στη λογοτεχνία –ποίηση και πεζογραφία– είπε ο συγγραφέας Λεύκιος Ζαφειρίου στο ξεκίνημα της εισήγησής του, για την έρευνα της Τούλας Λιασή. Συνεχίζοντας υπογράμμισε ότι αν και πρόκειται για μια επιστημονική εργασία, η οποία επικεντρώνεται στην καλλιτεχνική εκπαίδευση στην Κύπρο και άλλες περιοχές συγκρούσεων, προβάλλει παράλληλα και τη δική της αφήγηση η οποία είναι συνυφασμένη με τις τραγικές συνέπειες της σύγχρονης ιστορίας στο νησί. Ολοκληρώνοντας την ευσύνοπτη παρουσίαση του βιβλίου, ο ομιλητής, διάβασε μαρτυρίες από γραπτά παιδιών (μαθητών του) που βίωσαν την τουρκική εισβολή.
Ως καλλιτέχνης που πιστεύει στη δύναμη της τέχνης θέλησα να χρησιμοποιήσω την επαγγελματική μου καλλιτεχνική πλατφόρμα όχι μόνο για να εκφραστώ, αλλά και για να επιστήσω την προσοχή στην ξεχασμένη κατάσταση των εγκλωβισμένων είπε η Τούλα Λιασή μιλώντας για το πρότζεκτ Rusted Evidence (Σκουριασμένες Μαρτυρίες), στο οποίο προσπάθησε να απεικονίσει την επιδείνωση της ποιότητας ζωής μέσα από τη φθορά του χρόνου, με σκουριασμένα αντικείμενα. Τα αντικείμενα αυτά μετατρέπονται από μόνα τους και μέσα στη σιωπή τους σε αυτόνομα τεκμήρια ενός τραυματισμένου παρελθόντος.

Μετά το πέρας της παρουσίασης του τόμου πραγματοποιήθηκαν, στον 2ο όροφο του Σπιτιού της Κύπρου, τα εγκαίνια των εκθέσεων «Rusted Evidence» και «Σπίτι και Ταυτότητα».
Rusted Evidence 

Το έργο Rusted Evidence (Σκουριασμένες Μαρτυρίες) απεικονίζει την επιδείνωση της ποιότητας ζωής των εγκλωβισμένων στο κατεχόμενο βόρειο τμήμα της Κύπρου κατά τα τελευταία σαράντα χρόνια, μέσα από κολάζ φωτογραφιών παλιών, σκουριασμένων, καθημερινών μεταλλικών αντικειμένων, μερικά από τα οποία εξακολουθούν να χρησιμοποιούν οι εγκλωβισμένοι ακόμη και σήμερα. Τα αντικείμενα –φορτισμένα με εμπειρίες ζωής, κατεστραμμένα και ξεχασμένα όλα αυτά τα χρόνια– καθίστανται μάρτυρες μιας κατεστραμμένης ζωής. Οι Σκουριασμένες Μαρτυρίες δεν αποσκοπούν σε συμβολισμούς ή μυθοπλασίες, αλλά περισσότερο σε μια ρεαλιστική καταγραφή των αντικειμένων όπως πραγματικά είναι: μέσα από την απόλυτη σιωπή τους αποτελούν αυτόνομους μάρτυρες ενός τραυματικού παρελθόντος.

Σπίτι και Ταυτότητα

Σπίτι και Ταυτότητα αποτελούν το πλαίσιο στο οποίο η εικαστικός και εκπαιδευτικός τέχνης Τούλα Λιασή θεμελιώνει την έρευνά της: ένα πρότζεκτ που επιδιώκει να δώσει απαντήσεις στο πώς αυτά τα θέματα  μπορούν να ενσωματωθούν στην καλλιτεχνική εκπαίδευση σε περιοχές συγκρούσεων, όπου το σπίτι και η ταυτότητα μεταβάλλονται, επαναπροσδιορίζονται και διαπραγματεύονται συνεχώς. Η έρευνα εστιάζεται σε δύο σχολεία: το Γυμνάσιο Ριζοκαρπάσου στο κατεχόμενο βόρειο τμήμα της Κύπρου και το Γυμνάσιο Ειρήνης και Ελευθερίας στη Δερύνεια -χωριό που βρίσκεται στο νότιο τμήμα της Κύπρου και συνορεύει με την «πόλη-φάντασμα» της Αμμοχώστου. Τριάντα μαθητές συμμετείχαν στο πρόγραμμα: με γραπτές αφηγήσεις και καλλιτεχνικά έργα, που στη συνέχεια αναλύθηκαν για να καθοριστούν οι παράγοντες που επηρεάζουν τις ατομικές ιδέες των μαθητών σχετικά με το σπίτι και πώς αυτοί αλληλεπιδρούν με την ταυτότητα τους.

Η Τούλα Λιασή γεννήθηκε στην Αγία Τριάδα στην Καρπασία το 1957 και έζησε εκεί μέχρι τα δεκαοκτώ της. Το 1975, αφού έμεινε ένα χρόνο εγκλωβισμένη, έφυγε για να σπουδάσει πρώτα στην Αθήνα και αργότερα στην Ολλανδία, όπου πήγε για να ολοκληρώσει τις σπουδές της στις εικαστικές τέχνες. Πέρασαν είκοσι ολόκληρα χρόνια μέχρι να της επιτραπεί τελικά να επιστρέψει στο χωριό της. Στην αρχή για λίγες ώρες, αργότερα για λίγες ημέρες και από το 2003, μετά το άνοιγμα των οδοφραγμάτων, της επιτρέπεται να μένει για τρεις μήνες, ως τουρίστας περισσότερο παρά ως κάτοικος. Άρχισε τις σπουδές της στο σχέδιο και ζωγραφική στην Σχολή Βελουδάκη, στην Αθήνα (1975-1980). Συνέχισε σχέδιο και ζωγραφική (ΒΑ) στην Βασιλική Ακαδημία Καλών Τεχνών, στην Χάγη (1980-1984) και αργότερα σπούδασε Καλές Τέχνες στην Εκπαίδευση (ΒΑ) στην Ακαδημία Willem de Kooning, (2004-2006) και Piet Zwart Institute, (ΜΑ) στο Ρόττερνταμ, Ολλανδία (2013-2015). Έχει κάνει διάφορες ατομικές εκθέσεις στην Ολλανδία και Κύπρο και έχει λάβει μέρος σε πολλές ομαδικές εκθέσεις στην Ολλανδία, Γαλλία, Βέλγιο, Ελλάδα και Κύπρο. Από το 1980 ζει στην Χάγη και εργάζεται σαν καλλιτέχνης και εκπαιδευτικός τέχνης.

Διάρκεια Έκθεσης: 16 - 30 Μαρτίου 2017

Ώρες Λειτουργίας: Δευτέρα και Τετάρτη 10:00-18:00 | Τρίτη, Πέμπτη, Παρασκευή 10:00-15:00

Ιστότοπος ανακοίνωσης έκθεσης και φωτογραφικό υλικό: www.spititiskyprou.gr/nea-anakinosis/
16 Μαρτίου 2017

